T L A Č O V Á S P R Á V A

**Titul výstavy:**  Metal  
**Vystavujúci autor:** Anežka Hošková, Martin Chramosta, Filip Dvořák & Martin Kolarov, Ján Kekeli, Štefan Papčo, Edita Štrajtová & Barbora Volfová **Miesto konania:** Koppelova vila, Galéria Jána Koniarka v Trnave, Zelený kríček 3, Trnava  
**Kurátor:**  Michal Stolárik  
**Otvorenie výstavy:** 16.11.(Št) 2023 o 17:00

Medzinárodná skupinová výstava Metal predstavuje výber z tvorby mladej generácie vizuálnych umelcov a umelkýň zo Slovenska, Česka a Rakúska, zameraný na formy, emócie a komunikačné schopnosti použitých materiálov. Kurátorský projekt sa inšpiroval prienikom sémantických významov a konotácií, ktoré ponúka slovo metal v anglicko-slovenskom preklade. Na jednej strane komunikuje expresívnosť, ťaživosť, teatrálnosť či fantáziu hudobného žánru, na druhej strane sa upriamuje na vizuálne aj praktické vlastnosti kovového materiálu, ktorý je tradične pevný a zároveň esteticky či emočne chladný, nehostinný i dramatický.

Hoci je koncepcia výstavy podmienená špecifickým výberom materiálov a príklonom k určitej atmosfére, ich výslednými formami a či dokonca estetickými vlastnosťami, na pozadí príbuzných vizuálnych vnemov sa rozvíjajú rôzne témy a mikropríbehy. Vystavené diela inklinujú k fascinácii prírodou a vonkajšou krajinou. V ich poňatí pôsobí drsne a nehostinne, odoláva človeku a externým vplyvom. Slúži ako inšpiračný zdroj, je obrazotvorná, magická, premenlivá, esteticky príťažlivá a lyrická. Je miestom úniku aj bezpečnou základňou. Jej prirodzená nespútanosť má blízko k romantizmu, no osamelý protagonista v tomto prípade chýba.

Absenciu figurálnych kompozícií kompenzuje viditeľný zásah človeka, ktorý sa prejavuje prostredníctvom spracovania materiálov, využitím technologických procesov, ale aj zreteľným záujmom o sériovosť či princípy repetícií a variácií. Surové hmoty sú pretvárané do štylizovaných železných či oceľových kresieb. Miestami sú geometricky abstraktné, inokedy konkrétnejšie a rozvíjajú osobné mytológie a symboly, inšpirujú sa dejinami umenia či históriou, pracujú s fikciou a pripúšťajú koketovanie so spiritualitou. Multimediálny výber diel sa zameriava hlavne na priestorové formy súčasného vizuálneho umenia, pričom mu dominujú objekty, sochy, inštalácie či fotografické a akvarelové série.